এবার গোটা দেশে SIR প্রক্রিয়া! জানিয়ে দিলেন জ্ঞানেশ কুমার

ওয়েব ডেস্ক : বিহার থেকে শুরু হয়েছিল। তার পর বাংলা সহ ১২টি রাজ্যে শুরু হয়েছে ভোটার তালিকার নিবিড় সংশোধন বা এসআইআর (SIR) প্রক্রিয়া। কিন্তু, ভোটার তালিকার এই সংশোধন প্রক্রিয়া নিয়ে একাধিক প্রশ্ন উঠেছে। এনুমারেশন ফর্ম বিলি থেকে শুরু করে লজিক্যাল ডিসক্রিপেন্সি পর্যন্ত বহু নিয়ম বদলও হয়েছে। এই প্রক্রিয়া সম্পন্ন করতে গিয়ে বিএলও (BLO), ইআরও (ERO), এইআরও (AERO) ও অবজার্ভারদের উপর কাজের চাপ বেড়েছে। এ নিয়ে আতঙ্কিত সাধারণ মানুষও। বাংলায় অনেক মৃত্যুর ঘটনাও ঘটেছে। কিন্তু এই প্রক্রিয়াকে সফল মনে করছেন মুখ্য নির্বাচন কমিশনার জ্ঞানেশ কুমার (Gyanesh Kumar )। সেই কারণে এবার গোটা দেশে এসআইআর করা হবে ঘোষণা করলেন তিনি।

শনিবার জ্ঞানেশ কুমার জানান, যে সব রাজ্য ও কেন্দ্রশাসিত অঞ্চলগুলিতে এখনও ভোটার তালিকার নিবিড় সংশোধন প্রক্রিয়া হয়নি, সেখানে এই প্রক্রিয়া শুরু হবে। তিনি আরও জানিয়েছে, বিহারে এই প্রক্রিয়া সফল হয়েছে। বাংলা (West Bengal)-সহ ১২ রাজ্যেও এটি সফল ভাবে চলছে। বাকি রাজ্য ও কেন্দ্রশাসিত অঞ্চলেও তা দ্রুত শুরু হবে বলে জানিয়েছেন তিনি।

আরও খবর : মানালিতে ভারী তুষারপাত, ৮ কিমি দীর্ঘ যানজট, গাড়িতে সারারাত পর্যটকেরা

২০২৫ সালের শেষের দিকে বাংলা সহ ১২ রাজ্যে এসআইআর (SIR) প্রক্রিয়া শুরু হয়েছিল। প্রথমে এনামুরেশন ফর্ম বিলি, তার পর প্রাথমিক খসড়া তালিকা প্রকাশ করা হয়। এর পরেই দেখা গিয়েছে ১২টি রাজ্য থেকে মোট ৬.৫৯ কোটি ভোটারের নাম বাদ পড়েছে। তবে এখন চলছে শুনানি প্রক্রিয়া। তার পরে ‘যোগ্য’ ভোটারের সংখ্যা বাড়তে পারে বলেই মনে করা হচ্ছে।

আর এই প্রক্রিয়া একাধিক প্রশ্ন তুলে দিয়েছে। প্রশ্ন উঠেছে, এত ভোটার যদি ‘অযোগ্য’ হয়ে থাকেন, তাহলে তাঁদের নাম এতদিন ভোটার তালিকায় কী কারণে ছিল? তবে এ সবের মাঝে এবার গোটা দেশেই এসআইআর প্রক্রিয়া সম্পন্ন করতে চাইছে নির্বাচন কমিশন।